ไบเดนเตรียมกล่าวสุนทรพจน์ 'ครบรอบ 1 ปี' เหตุจลาจลรัฐสภา 
White House says president will discuss significance of the assault by pro-Trump mob
WASHINGTON — โฆษกทำเนียบขาว เจน ซากี กล่าวต่อผู้สื่อข่าวว่า ประธานาธิบดีไบเดนจะกล่าวสุนทรพจน์ครั้งนี้จากห้องโถง Statuary Hall ในอาคารรัฐสภา โดยมีรองประธานาธิบดีคามาลา แฮร์ริส เข้าร่วมด้วย เจน ซากี ระบุว่า ปธน.ไบเดน จะกล่าวถึงสิ่งที่เกิดขึ้นในวันนั้นตามความเป็นจริง ไม่ใช่เรื่องโกหกที่ถูกเผยแพร่ออกไป รวมทั้งจะรำลึกถึงผู้ที่เสียสละและทำหน้าที่อย่างเต็มกำลังในวันที่ 6 มกราคมปีที่แล้ว โดยเฉพาะบรรดาเจ้าหน้าที่รักษากฎหมายผู้กล้าหาญทั้งหญิงและชายที่ร่วมต่อสู้เพื่อรักษารัฐธรรมนูญและปกป้องอาคารรัฐสภาเอาไว้ รวมทั้งปกป้องชีวิตของอีกหลายคนที่อยู่ที่นั่น ทำให้ประชาธิปไตยของสหรัฐฯ สามารถยืนหยัดต่อไป และทำให้ความปรารถนาของประชาชนอเมริกันมากกว่า 150 ล้านคนที่ออกเสียงเลือกประธานาธิบดีไบเดนสามารถเข้าสู่กระบวนการรับรองในรัฐสภาได้ กลุ่มผู้สนับสนุนทรัมป์ได้บุกโจมตีอาคารรัฐสภาสหรัฐฯ เมื่อปีที่แล้ว ในขณะที่บรรดาสมาชิกรัฐสภากำลังประชุมเพื่อรับรองผลการเลือกตั้งเมื่อเดือนพฤศจิกายน ปีค.ศ. 2020 นำไปสู่การปะทะกับเจ้าหน้าที่ตำรวจรัฐสภา มีการทุบทำลายข้าวของ กระจก และทำลายด้านในตัวอาคารที่มีความสำคัญทางประวัติศาสตร์แห่งนี้ ในอีกไม่กี่ชั่วโมงต่อมา เจ้าหน้าที่ทหารและตำรวจสามารถควบคุมความสงบในรัฐสภาไว้ได้ ทำให้สมาชิกรัฐสภาสามารถทำงานได้ต่อไปจนนำไปสู่การรับรองชัยชนะของประธานาธิบดีโจ ไบเดน ในที่สุด ก่อนที่จะมีการปฏิญาณตนเข้ารับตำแหน่งในอีกไม่กี่สัปดาห์ต่อมา เหตุการณ์ดังกล่าวทำให้มีผู้เสียชีวิต 5 คน เป็นกลุ่มผู้สนับสนุนทรัมป์ 4 คน และเจ้าหน้าที่ตำรวจรัฐสภา 1 คน บาดเจ็บอีกหลายสิบคน และในอีกไม่กี่เดือนต่อมามีเจ้าหน้าที่ตำรวจเสียชีวิตจากการฆ่าตัวตายอีก 4 คน